## Rješenje Ustavnog suda Republike Hrvatske broj U-IIIA-3024/2002 od 14. studenoga 2003.

### NN 194/2003 (10.12.2003.), Rješenje Ustavnog suda Republike Hrvatske broj U-IIIA-3024/2002 od 14. studenoga 2003.

# USTAVNI SUD REPUBLIKE HRVATSKE

3079

Ustavni
sud Republike Hrvatske, u Vijeću trojice za odlučivanje o ustavnim tužbama, u
sastavu sudac Milan Vuković, predsjednik Vijeća, te suci Ivan Matija i Jasna
Omejec, članovi Vijeća, rješavajući o ustavnoj tužbi V. V. iz V., kojeg zastupa
Z. K., odvjetnik u V., na sjednici održanoj dana 14. studenoga 2003. godine,
jednoglasno je donio

## RJEŠENJE

I.Ustavna
tužba se odbacuje.

II.Ovo
rješenje objavit će se u »Narodnim novinama«.

```
Obrazloženje
```

1.Ustavna
tužba podnesena je temeljem odredbe članka 63. stavka 1. Ustavnog zakona o
Ustavnom sudu Republike Hrvatske (»Narodne novine«, broj 49/02 – pročišćeni
tekst, u daljnjem tekstu: Ustavni zakon), iz razloga što u predmetu, koji se
vodi pred Općinskom sudom u Varaždinu podposlovnim brojem: P-1173/91,
nije donesena odluka u razumnom roku.

Odredbom članka 63. stavka 1. Ustavnog zakona
propisano je da će Ustavni sud pokrenuti postupak po ustavnoj tužbi i prije no što
je iscrpljen pravni put u slučaju kad o pravima i obvezama stranke ili o sumnji
ili optužbi zbog kažnjivog djela nije u razumnom roku odlučio sud ili u slučaju
kad se osporenim pojedinačnim aktom grubo vrijeđaju ustavna prava, a potpuno je
razvidno da bi nepokretanjem ustavnosudskog postupka za podnositelja ustavne tužbe
mogle nastati teške i nepopravljive posljedice.

2.Uvidom u spis Općinskog suda u Varaždinu,
broj: P-1173/91 utvrđeno je da je parnični postupak pokrenuo tužitelj »M.«
d.o.o. V., protiv tuženika Z. B. iz V., radi predaje stvari. Podneskom od 22.
listopada 2002. godine, podnositelj ustavne tužbe obavijestio je Općinski sud u
Varaždinu da je ugovorom o cesiji od 15. siječnja 2001. godine, tužitelj
podnositelju ustupio cijelu tražbinu koju ima prema tuženiku, te da će stoga
podnositelj stupiti u parnicu umjesto dotadašnjeg tužitelja.

S
obzirom na činjenicu da je prijedlog za stupanje u parnicu umjesto dotadašnjeg
tužitelja podnesen u trenutku kada se dotadašnji tužitelj o tome više nije
mogao očitovati (jer je prestao postojati 20. ožujka 2002. godine), te
činjenicu da se tuženik izričito protivio preinaci, Općinski sud u Varaždinu
nije donio odluku o preinaci, već je donio rješenje, broj: P-1173/91-30 od 28.
listopada 2002. godine, kojim je, zbog prestanka postojanja tužitelja, utvrđen
prekid postupka.

Rješenjem
Županijskog suda u Varaždinu, broj: Gž-40/03-2 od 16. siječnja 2003. godine,
odbijena je žalba tuženika protiv rješenja Općinskog suda u Varaždinu kojim je
utvrđen prekid postupka, dok je podnositeljeva žalba odbačena kao nedopuštena.

*Ustavna tužba nije dopuštena.*

3.Prema odredbi članka 195. stavka 1. Zakona
o parničnom postupku (»Narodne novine«, broj 53/91, 91/92 i 112/99), ako koja
od stranaka otuđi stvar ili pravo o kojem teče parnica, to ne sprječava da se
parnica među istim strankama dovrši. Odredbom stavka 2. istog članka propisano
je da osoba koja je pribavila stvar ili pravo o kojem teče parnica može stupiti
u parnicu umjesto tužitelja odnosno tuženika samo ako na to pristanu obje
stranke.

Polazeći od navedenih zakonskih odredaba, a imajući u
vidu činjenicu da niti jedna parnična stranka nije dala pristanak za stupanje
podnositelja u parnicu, niti je sud donio odluku o preinaci tužbe, valja
zaključiti da u konkretnom slučaju nema pravnog učinka preinake tužbe, te da
podnositelj nije stranka u parničnom postupku.

4.Prema odredbi članka 72. Ustavnog zakona,
Ustavni sud će rješenjem odbaciti ustavnu tužbu ako nije nadležan; ako je
ustavna tužba nepravodobna, nepotpuna, nerazumljiva ili nedo­puš­tena. Tužba je
nedopuštena, između ostalog, ako ju je podnijela osoba koja nije ovlaštena za
njezino podnošenje.

Budući da podnositelj nije stranka u postupku koji se
vodi pred Općinskim sudom u Varaždinu, pod brojem: P-1173/91, a u svezi s kojim
je podnio ustavnu tužbu, to on nije ovlašten za podnošenje ustavne tužbe u
smislu odredbe članka 62. u svezi s člankom 63. Ustavnog zakona.

5. Slijedom navedenog, na temelju članka 72. Ustavnog
zakona, riješeno je kao u izreci.

6. Objava rješenja temeljisena
odredbi članka 29. Ustavnog zakona.

Broj: U-IIIA-3024/2002
Zagreb, 14. studenoga 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 194/2003-3079